Οι περισσότερες φωτογραφίες στο διαδίκτυο, αλλά και σε άλλες εγκυκλοπαίδειες/εκδόσεις, είναι υπό πνευματικά δικαιώματα, εκτός αν αναφέρεται ρητά το αντίθετο (π.χ. "τα περιεχόμενα είναι ελεύθερα για κάθε χρήση") και δεν πρέπει να ανεβαίνουν στη Βικιπαίδεια.
Σύμφωνα με τον ελληνικό αλλά και τον αμερικανικό νόμο (που δεσμεύει και την ελληνική Βικιπαίδεια, επειδή ορισμένοι από τους servers της είναι στην Αμερική), τα πνευματικά δικαιώματα απελευθερώνονται με την παρέλευση 70 χρόνων μετά τον θάνατο του δημιουργού. Έτσι, π.χ. μια εικόνα πίνακα ενός ζωγράφου που πέθανε πριν από 70 χρόνια ή περισσότερο δεν καλύπτεται από πνευματικά δικαιώματα και μπορεί να χρησιμοποιηθεί ελεύθερα (το ίδιο ισχύει και για κείμενα λογοτεχνών που πέθαναν πριν από 70 χρόνια ή περισσότερο). Για έργα ανωνύμων, τα πνευματικά δικαιώματα έχει αυτός που παρουσίασε για πρώτη φορά το έργο στο κοινό, έως ότου εμφανιστεί ο ανώνυμος ή διακριβωθεί η ταυτότητά του. Έτσι, φωτογραφίες ανωνύμων που περιέχονται σε λευκώματα κλπ. κανονικά είναι (προσωρινή) πνευματική ιδιοκτησία αυτού που τις παρουσίασε για πρώτη φορά στο κοινό και για διάρκεια 70 χρόνων από την παρουσίαση, εκτός αν γίνει γνωστός ο δημιουργός, οπότε ισχύουν όσα αναφέρθηκαν για επώνυμους δημιουργούς.